Tove Videbæk (KRF), 1999-01-13:
Ifølge grundlovens § 76 er der her i landet pligt til at modtage undervisning, men der er frihed til at opfylde pligten
enten ved at vælge folkeskole eller anden undervisning, der står mål med, hvad der almindeligvis kræves i folkeskolen.
Vi har i Danmark valgt, at folkeskolen ikke skal have monopol, men at forældre skal kunne vælge en anden skole, der har holdningsmæssig og pædagogisk frihed.
Resultaterne af undervisningen i de frie skoler i Danmark har på alle måder kunnet stå mål med resultaterne i folkeskolen, og rent økonomisk er en elev i en fri skole billigere for det offentlige end en folkeskoleelev, og det er undersøgt flere gange.
Der findes i Danmark ca. 440 frie grundskoler, som fungerer fint.
Der er nogle brodne kar.
Her må jeg sige det klart, at vi i Kristeligt Folkeparti mener, at der skal slås ned kraftigt, og så det kan mærkes, over for de skoler, der overtræder reglerne, og der er værktøjer i den nuværende friskolelov til at straffe de skoler, der overtræder loven.
Der behøves ingen stramninger af den grund.
Det er urimeligt, hvis alle andre 437 skoler skal straffes med strengere regler og yderligere tilsyn
, fordi tre arabiske skoler tilsyneladende omgås friskoleloven lemfældigt.
I Danmark har forældre ret til at oprette og drive en fri skole, og de har også retten til at føre tilsyn med skolen.
Det er en tillid til forældrene som ansvarlige personer, og det er krondiamanterne i friskolelovgivningen. Det foreliggende beslutningsforslag
Men der eksisterer jo allerede flere former for offentligt tilsyn med de frie grundskoler.
Undervisningsministeriet fører tilsyn med de selvejende institutioner og deres forvaltning af institutionens midler.
Undervisningsministeriet fører tilsyn med, at tilskudsmidlerne anvendes efter deres formål, og dette sker på forskellig vis, men hovedsagelig gennem skolernes revisorer, for hvem der er lavet en revisionsbekendtgørelse, der foreskriver revisors arbejdsopgaver.
Skolernes bestyrelse og ejere er ansvarlige direkte over for ministeriet i deres økonomiske forvaltning af skolerne.
Der er på det økonomiske område et omfattende tilsyn, der fungerer.
Tilsynet med undervisningen er efter § 9 i lov om frie grundskoler delt op i tre led, som vi har hørt om: Der er forældrenes tilsyn, der er det af forældrene valgte eller af kommunen uafhængige tilsyn, og derudover så kan Undervisningsministeriet udpege et særligt tilsyn.
Men en yderligere kontrolforanstaltning er jo, at eleverne ved de prøveforberedende skoler skal op til de samme prøver som i folkeskolen, og resultatet af disse prøver og undervisningen i det hele taget i frie grundskoler har indtil nu mindst kunnet stå mål med resultatet i folkeskolen. Hvis ikke, ville forældrene jo også reagere og ikke af egen pung hvert år betale tusinder af kroner til deres børns skolegang. Det er uheldigt for de frie skoler, at der til stadighed er uro omkring loven på dette område, og at der til stadighed fremsættes mere eller mindre velovervejede forslag til ændringer.
Derfor foreslog Frie Grundskolers Fællesråd også selv før sommerferien i 1998 Undervisningsministeriet, at der skulle nedsættes et udvalg til overvejelser af forskellige vinkler vedrørende friskoleområdet.
Tilsynsbestemmelserne med friskolerne har fungeret godt i årtier, uden at der har været problemer.
Tilsynsbestemmelserne er i de senere år blevet strammet betydeligt, senest i maj 1998.